Kim Andersen (V), 2013-02-28:
Jeg forstår godt det svar, som bliver læst op her for tredje gang.
Jeg spørger om, om det ene tiltag udelukker det andet.
Gælder de initiativer, der ligger i Virksomhedsforum i forhold til gældende lovregulering, eller gælder de også fremadrettet?
Tak for ordet.
Vi har i Danmark rigtig mange små og mellemstore virksomheder, faktisk er det jo rygraden i dansk erhvervsliv, og det er helt nødvendigt, at vi giver de virksomheder gunstige betingelser for at vokse.
Det er de små og mellemstore virksomheder, der i høj grad har potentialet til at vokse sig store til gavn for både værdiskabelsen og beskæftigelsen.
Vi skal handle, og vi skal handle så hurtigt som muligt, og noget af det, vi kan gøre, er vedrørende rammebetingelserne.
Vi kan forbedre dem, så virksomhederne får mulighed for at vækste, og her kan vi f.eks. gøre noget ved vores krav til regnskaberne.
Regnskabsreguleringen for SMV'erne er kompliceret og ude af trit med den virkelighed, som mange af virksomhederne skal forholde sig til.
Konsekvensen er, at virksomhederne bruger megen tid på at udarbejde meget komplicerede regnskaber.
Det koster ud over tid også penge.
Det synes vi er ærgerligt, og vi foreslår derfor en række ændringer i regnskabsreglerne, som vil gavne de små og mellemstore virksomheder i Danmark.
Som nævnt i beslutningsforslaget foreslår vi at tilpasse årsregnskabsloven til de internationale standarder, også kaldet International Financial Reporting Standards, IFRS.
Det er godt, at der er ændringer på vej på området fra EU.
Det er også godt, som vi nu hører her i dag fra ministeren, at regeringen har planer om at følge op herpå og komme med et lovforslag til efteråret.
Det er positivt.
Vi foreslår også, at det skal være muligt at udarbejde årsrapporter på engelsk, altså muligt for virksomheder kun at udarbejde årsrapporter på engelsk.
Det er jo simpelt hen, fordi vi må erkende, at der er sket en ændring i virksomhedernes virkelighed, og det skal afspejle sig.
Endelig foreslår vi, at det skal gøres frivilligt for SMV'erne at udarbejde grønne regnskaber.
Vi vil gerne, for så vidt angår de internationale standarder, gøre det muligt for SMV'erne at benytte sig af moderne regnskabsregler.
Virksomhederne skal naturligvis følge årsregnskabslovens regler, men vi foreslår altså, at man fremover skal kunne følge IFRS-standarden på hele området, også når det angår de omfattende notekrav.
Det her vil være med til at reducere regnskabsomkostningerne og det administrative bøvl for virksomhederne.
Jeg vil også gerne sige, at det jo i dag er sådan, at virksomhedernes årsrapporter skal være udarbejdet på enten dansk, svensk eller norsk, men internationaliseringen har sat sine spor i landet og på bestyrelsesgangene i form af datterselskaber for udenlandske virksomheder og med en omfattende handel med udlandet.
De virksomheder har behov for at benytte et andet arbejdssprog end dansk.
Og da det jo ikke er rimeligt, at et bestyrelsesmedlem ikke kan forstå den årsrapport, som vedkommende er medansvarlig for, er der allerede i dag mange virksomheder, som aflægger rapporten på både dansk og engelsk.
Men det har naturligvis nogle omkostninger.
Derfor foreslår vi, at det skal være muligt kun at udarbejde den på engelsk.
Det vil også bidrage til en effektivisering.
Med hensyn til de grønne regnskaber vil jeg gerne slå fast, at Danmark her er notorisk ude af trit med landene, som vi normalt sammenligner os med.
Det er alene her i Danmark, at vi har kravet om grønne regnskaber.
Miljømæssig tunge virksomheder vil i forvejen være underlagt internationale forpligtelser.
Forslaget her vil være en om ikke stor så dog reel lettelse for de små og mellemstore virksomheder.
Det her forslag har alene det formål at forbedre rammevilkårene for SMV'erne, så de får lettere ved at vækste og dermed skabe job.
Jeg er glad for, at regeringen tilkendegiver, at den vil følge op på nogle af tingene – noget af det, der kommer fra EU, og noget af det, der er fremsat i Virksomhedsforum.
Det synes jeg er meget positivt.
Men vi behøver ikke altid at skulle vente på, at noget skal implementeres fra EU.
Vi kan godt selv gå foran og agere.
Det her er alene et forslag for at prøve at være imødekommende over for et erhvervsliv, som er betrængt, som har mange administrative omkostninger, og som ville have godt af at mærke også rent psykologisk, at det politiske Danmark er indstillet på at lette vejen for virksomhederne, så de kan koncentrere sig om udvikle, skabe produktion, sælge deres varer og dermed hente valuta hjem til Danmark samt bidrage til øget beskæftigelse.
Det er det, vi alle sammen sukker efter, og jeg tror, at det ville være meget nyttigt og godt for virksomhederne, at de oplevede, at det også ned i detaljen har en klangbund i det politiske liv.
Derfor er jeg i og for sig glad for de positive tilkendegivelser til forslaget, der er kommet fra mine kollegaer.
Når jeg sådan sorterer det fra, kan jeg jo godt lytte mig frem til, at man godt er klar over, at der skal ske noget på området, og at man grundlæggende er positiv.
Det vil jeg gerne takke for, og så kan jeg tilsige regeringen, at Venstre vil støtte alt, hvad der kommer fra regeringen, i forhold til at lette virksomhederne for administrative byrder og skære omkostningerne til administration ned.
Så fra min side tak for de venlige bemærkninger og fortsat held og lykke med at hjælpe virksomhederne med at koncentrere sig om det, der er deres, nemlig at skabe værditilvækst og beskæftigelse.